En 22-årig mand fra Frederikshavn er tirsdag morgen blevet anholdt i forbindelse med et røveri mod Shell-tanken på Danmarksgade i Frederikshavn. Det fortæller vagtchef ved Nordjyllands Politi Jan Stagsted. Den 22-årige mand brugte en splatterpistol til at true ekspedienten til at udlevere 30 pakker cigaretter, hvorefter han stak af fra gerningsstedet. Tirsdag morgen har den 22-årige selv henvendt sig til myndighederne, og han er derefter bragt til politiet i Frederikshavn, hvor han vil blive afhørt tirsdag formiddag. Politiet vil derefter tage stilling til, om han skal fremstilles i grundlovsforhør.

Opsummering:
22-årig mand opsøgte selv myndighederne efter tankrøveri.